

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.11 | 2025. gada 26. jūnijā |

**33.**

# Par Ogres novada Izglītības pārvaldes dalību Erasmus+ projekta “Harmony of the Body” īstenošanā

Ogres novada Izglītības pārvalde, OID kods E10255391, (turpmāk – ONIP) programmas “Erasmus+” 12.02.2025. projektu konkursā Erasmus+ un Eiropas Solidaritātes korpuss vienotajā tiešsaistes platformā iesniedza elektronisko pieteikumu dotācijas saņemšanai projekta “Harmony of the Body” Nr. 2025-1-LV02-KA152-YOU-000302641 (turpmāk arī – projekts) īstenošanai.

2025. gada 12. maijā saņemta Jaunatnes Starptautisko programmu aģentūras (turpmāk – JSPA) vēstule par pieņemto lēmumu apstiprināt projekta “Harmony of the Body” Nr. 2025-1-LV02-KA152-YOU-000302641 pieteikumu un piešķirt projekta iesniedzējam dotāciju 22 490,00 EUR (divdesmit divi tūkstoši četri simti deviņdesmit *euro*) apmērā, kā arī noteikt priekšfinansējuma maksājumu 80% apmērā no piešķirtās dotācijas summas.

Projekta mērķis ir, izmantojot neformālās izglītības metodes, izglītot jauniešus par veselīga dzīvesveida nozīmi, piedāvājot motivējošas un praktiskas aktivitātes, lai veicinātu izpratni par veselīgu uzturu, fiziskām aktivitātēm un garīgās labsajūtas uzlabošanas pasākumiem, kopumā veidojot ilgtermiņa veselīgus ieradumus, kas veicinās starpkultūru dialogu un personīgo izaugsmi, kā arī paaugstinās jauniešu sociālo līdzdalību un pilsonisko aktivitāti. Projekts risinās jauniešu vajadzības un izaicinājumus, kas saistīti ar veselīga dzīvesveida veicināšanu, starpkultūru dialogu un personīgo izaugsmi, dodot iespēju jauniešiem praktiski mācīties, dalīties pieredzē un veidot veselīgāku un atbildīgāku sabiedrību.

Projekta ietvaros notiks jauniešu mobilitāte Latvijā 8 dienu garumā, kurā piedalīsies 8 jaunieši no Latvijas, Slovākijas un Polijas, vecumā no 15 līdz 18 gadiem, tostarp 2 jaunieši no katras valsts ar ierobežotām iespējām, kuru laikā dalībnieki attīstīs gan personīgās, gan profesionālās prasmes, vienlaikus stiprinot kultūru mijiedarbību un veicinot savstarpējo sadarbību. Aktivitāšu ietvaros jaunieši apgūs praktiskus rīkus veselīga dzīvesveida ieviešanai un mentālās labsajūtas uzturēšanas prakses, nostiprinās zināšanas par garīgās veselības ietekmi uz personīgo izaugsmi. Zināšanu un praktisko pasākumu ieviešana ikdienas dzīvē veidos ilgtermiņa ietekmi uz jaunieša ikdienas paradumiem, kas sekmēs viņa sociālo līdzdalību un pilsonisko aktivitāti.

Projektā paredzēto aktivitāšu īstenošanai pieejamais attiecināmais finansējums ir 24470,00 EUR (divdesmit četri tūkstoši četri simti septiņdesmit *euro*). Priekšfinansējums no projekta finansējuma tiks nodrošināts 80% apmērā no apstiprinātās summas, kas paredz, ka no pašvaldības budžeta nepieciešams nodrošināt priekšfinansējumu 20% apmērā, kas tiks kompensēts pašvaldības budžetā no projekta līdzekļiem pēc projekta atskaišu iesniegšanas un saskaņošanas JSPA.

Ņemot vērā augstāk minēto un pamatojoties uz Pašvaldību likuma 4. panta pirmās daļas 4. un 8. punktu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Apstiprināt** Ogres novada Izglītības pārvaldes dalību Erasmus+ projekta “Harmony of the Body” Nr. 2025-1-LV02-KA152-YOU-000302641 īstenošanā.
2. Paredzēt Ogres novada pašvaldības 2025. gada budžetā priekšfinansējumu 20% apmērā no apstiprinātā finansējuma 4498,00 EUR (četri tūkstoši četri simti deviņdesmit astoņi *euro*) apmērā projekta īstenošanai.
3. Pilnvarot Ogres novada Izglītības pārvaldes vadītāju parakstīt dotācijas līgumu un citus ar projekta īstenošanu saistītos dokumentus.
4. Pilnvarot Ogres novada Izglītības pārvaldi veikt visas ar Projekta īstenošanu saistītās darbības.
5. Kontroli par lēmuma izpildi uzdot Ogres novada Izglītības pārvaldei.

(Sēdes vadītāja,

domes priekšsēdētāja E. Helmaņa paraksts)

.